
Tlačová správa

RIVER PARK o 40% lacnejší od dnes do vianoc
(Bratislava 10. november) – J&T REAL ESTATE znižuje ceny bytov v RIVER PARK-u o 40%. Zároveň pripravuje uvedenie unikátnych apartmánov v strednej Európe na trh. 

,,Znížením cien reagujeme na momentálnu situáciu na trhu, ktorý vďaka finančnej kríze nie je ochotný platiť za luxus toľko, ako ešte pred krátkym časom.  Pre záujemcov o byt v RIVER PARK-u tak vznikla jedinečná, časovo obmedzená príležitosť získať špičkové bývanie za neopakovateľnú cenu,“ povedal Peter Korbačka, partner skupiny J&T a predseda predstavenstva J&T REAL ESTATE, a.s.. ,,Aj keď očakávame, že k podobnému kroku pristúpia aj ďalší developeri a pokúsia sa konkurovať cenou, my znižujeme cenu pri zachovaní štandardov a tak nepredpokladám, že niektorý projekt dokáže  konkurovať RIVER PARKU polohou, službami, a prevedením“ doplnil. 

Z celkového počtu 202 bytov v RIVER PARKU-u bolo v prvej fáze do predaja uvoľnených 140, z ktorých je už vyše 65 predaných. Retailové priestory v tomto multifunkčnom projekte sú prenajaté na 90% a kancelárske na viac ako 50%.  

Ceny bytov sa po zlacnení pohybujú od 60 000 Sk/m2 bez DPH v prevedení holobyt. V štandarde RIVER PARK residences, je cena o 17 000 SKK/m2 vyššia, pričom klient má možnosť riešenia bytu podľa vlastných predstáv v štandarde, ktorého súčasťou sú napríklad značkové kuchyne BULTHAUP, kuchynské spotrebiče GAGGENAU, kamenné obklady kúpeľní atď. teda v štandarde, ktorý neponúka žiadny z konkurenčných projektov. Hlavnou konkurenčnou výhodou projektu RIVER PARK je jeho jedinečná poloha s neopakovateľným výhľadom. Bezkonkurenčný je však rozsah poskytovaných služieb. Každý majiteľ bytu v komplexe RIVER PARK sa stáva členom RIVER PARK OWNERS CLUB-u, z čoho mu vyplýva právo využívať unikátny súbor služieb a výhod, ktorému opäť žiadny z projektov na Slovensku konkurovať nedokáže. (viac – viď príloha). Súčasťou projektu bude najpestrejšia ponuka reštaurácií, kaviarní a ďalších gastronomických prevádzok renomovaných značiek, vďaka ktorej sa stane vyhľadávaným miestom pre príjemné posedenie Bratislavčanov ale i návštevníkov Bratislavy a prinesie tomuto miestu stály život. 
V druhej etape bude uvedených na trh ďalších 63 bytov, ktoré budú majiteľom ponúkať bývanie s 24 hodinovým servisom päťhviezdičkového hotela. Predaj týchto bytov, z ktorých 33 bude v objekte RIVER HOUSE a 30 v BLOKU B4 ohlási spoločnosť v krátkom čase. 

,,Okrem zníženia ceny očakávame zvýšenie predaja aj od uvedenia najexkluzívnejších bytov na trh. Najväčším lákadlom sú servisované byty priamo nad hladinou Dunaja v objekte RIVER HOUSE a mnohí klienti čakajú práve na ne. Vzhľadom na polohu, ale aj na koncept bývania bez starostí pôjde o unikátne nehnuteľnosti nielen na Slovensku, ale aj v strednej Európe,“ doplnil Peter Korbačka.

RIVER PARK je základom budúcej luxusnej časti Bratislavy, ktorej súčasťou bude RIVER PARK II a cez podhradie ju so starým mestom bude spájať ďalší projekt Zuckermandel.

J&T REAL ESTATE patrí medzi lídrov v oblasti realitného developmentu na Slovensku. Má za sebou projekty ako rekonštrukcia hotela Crowne Plaza, subdodávateľský park pri PSA Peugeot v Trnave, je lídrom rozvoja Vysokých Tatier v rámci ktorého realizuje rekonštrukciu Liečebného domu Hviezdoslav na prvý päťhviezdičkový hotel v Tatrách Grandhotel Kempinski Vysoké Tatry, v oblasti administratívnych projektov patria do portfólia J&T napríklad komplexy Westend Business Park a Tower 115. Viac na http://www.jtfg.com/

